Franschhoek een van wêreld se beste bestemmingsFranschhoek is amptelik een van die wêreld se beste bestemmings. (Foto: Stephane de Sakutin/AFP) Die dorpie Franschhoek in die Wes-Kaap is amptelik een van die wêreld se beste bestemmings volgens die invloedryke publikasie Time Magazine. Dié geskiedkundige Wes-Kaapse dorp het Time se gesogte lys van “World’s Greatest Places” vir 2022 gehaal. Hierdie versameling bevat 50 bestemmings oor die wêreld heen wat die tydskrif se korrespondente en bydraers genomineer het om te verken vanweë die bestemming se aanbod van “nuwe en opwindende ervarings”. Volgens Mireille Wenger, die Wes-Kaapse provinsiale minister van finansies en ekonomiese geleenthede, is dié opwindende nuus op die beste tydstip gedeel, veral omdat besoekersgetalle van sleutelmarkte steeds besig is om van die Covid-19-pandemie te herstel. Sy het ook daarop gewys dat dié provinsie tans met twee van die beste restaurante ter wêreld spog. “Dit is uitstekende nuus wat weereens ’n Wes-Kaapse bestemming op die wêreldkaart plaas. Saam herinner dit ons daaraan dat ons pragtige provinsie soveel het om te bied, met sy verskeidenheid ervarings wat onder die beste ter wêreld is. Ek moedig veral Suid-Afrikaners aan om uit te gaan en die skoonheid wat ons provinsie bied, te verken.” Gesie van Deventer, burgemeester van Stellenbosch-munisipaliteit, het saam met Wenger dié nuus verwelkom en meen dit is nie moeilik is om te sien waar die gewilde dorp sy flair kry nie. Die Hugenote-monument in Franschhoek (Foto: Elaine Krige/Maroela Media) “Van die majestueuse berge wat die historiese dorpie omring tot ’n eindelose verskeidenheid aktiwiteite, van internasionaal bekroonde wynplase tot ’n wye verskeidenheid plaaslike ondernemings. Hierdie juweel van ’n dorp het hom nie net gevestig as een van Suid-Afrika se kulinêre hoofstede nie, maar ook as ’n moet-sien plek vir enige plaaslike en internasionale toeris.” Sy het ook benadruk dat besoekers se ondersteuning broodnodig is om die duisende werksgeleenthede wat die omgewing bied, te onderhou. “Ons is trots daarop dat Franschhoek hierdie gesogte lys gehaal het en verwelkom alle besoekers aan ons Vallei met ope arms.” Ruth McCourt, uitvoerende hoof van Franschhoek Toerisme, het op haar beurt uitgelig dat dit nie eerste keer is wat dié dorp só erkenning kry nie. “Ons is geweldig trots om weereens as een van die ‘beste plekke’ ter wêreld om te besoek, erken te word. Ons streef steeds na en vier die diversiteit van ons unieke dorpie wat plaaslike en internasionale besoekers lok én gevolglik die hele Suid-Afrika op die wêreldtoerisme-verhoog plaas.” Die Keniaanse hoofstad Nairobi en die Rwandese hoofstad Kigali is Time se ander stedelike keuses uit Afrika, terwyl Zambië se Onder‑Zambezi Nasionale Park en Zimbabwe se Hwange Nasionale Park die gunsteling‑bewaringsbestemmings uit ons vasteland is.